Kellokosken sairaalasta karannut surmasi naisen – miestä ei etsitty: "Se on tavallista, kun ei ole osoitetietoja"

27-vuotias mies karkasi Kellokosken sairaalan suljetulta osastolta päästyään vapaakävelylle, kertoo Iltalehti. Lehden mukaan mies on karannut sairaalasta useita kertoja ennenkin. Hänestä oli tehty riskiarvio. Sauvo Jylhä

toimitus

Poliisi ei etsinyt Kellokoskelta karannutta ja Loviisan murhaajaksi sittemmin epäiltyä miestä aktiivisesti. Etsintään ei ryhdytty, vaikka miehen huomattiin poistuneen luvatta sairaala-alueelta.

Loviisan henkirikoksesta epäilty 27-vuotias mies karkasi Iltalehden mukaan sairaalasta päästyään vapaakävelylle. Lehden tietojen mukaan mies on karannut sairaalasta useita kertoja ennenkin. Potilaasta oli tehty riskiarvio.

Miehestä tehtiin karkaamisen jälkeen etsintäkuulutus, mutta häntä ei etsitty aktiivisesti.

–Toimittiin kuten normaalistikin etsintäkuulutuksissa. Jos etsintäkuulutetusta henkilöstä ei ole olemassa osoitetietoa ja jos ei ole välitöntä hengen ja terveyden vaaraa, ei etsintää tehdä aktiivisesti, rikoskomisario Kimmo Hyvärinen Itä-Uudenmaan poliisilaitokselta kertoo.

Kellokosken sairaalaa ei epäillä rikoksesta Loviisan murhaajan tapauksessa. Poliisi ei ole saanut sairaalan toimintaan liittyviä tutkintapyyntöjä.

–Sairaalan toimintaa emme muulta osin kommentoi, se on heidän oma asiansa, rikoskomisario Hyvärinen sanoo.